Tarybos direktyva
1982 m. birželio 14 d.
iš dalies keičianti Direktyvą 77/391/EEB ir pateikianti papildomą Bendrijos priemonę galvijų bruceliozei, tuberkuliozei ir leukozei likviduoti
(82/400/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 ir 100 straipsnius,
atsižvelgdama į Komisijos pasiūlymą [1],
atsižvelgdama į Europos Parlamento nuomonę [2],
atsižvelgdama į Ekonomikos ir socialinių reikalų komiteto nuomonę [3],
kadangi 1977 m. gegužės 17 d. Tarybos direktyva 77/391/EEB, nustatanti Bendrijos priemones galvijų bruceliozei, tuberkuliozei ir leukozei likviduoti [4], su paskutiniais pakeitimais, padarytais Direktyva 81/476/EEB [5], priemonių galiojimą apribojo trejais metais;
kadangi, atsižvelgiant į gautus rezultatus ir patenkinamą pažangą įgyvendinant valstybių narių pateiktas programas bei siekiant įgyvendinti užsibrėžtus tikslus, derėtų parengti papildomą dvimetę priemonę ir numatyti jos finansavimą;
kadangi 1977 m. gruodžio 13 d. Tarybos direktyvos 78/52/EEB, nustatančios Bendrijos kriterijus nacionaliniams planams dėl pagreitinto galvijų bruceliozės, tuberkuliozės ir leukozės likvidavimo [6] 29 straipsnio 3 dalyje nustatyta, kad iš pradžių sutartas trejų metų laikotarpis turėtų prasidėti Komisijos sprendime, patvirtinančiame nacionalinius ligų likvidavimo programas, nustatytą dieną; kadangi valstybių narių, išskyrus Italiją ir Graikiją, pradinės programos atitinkamai baigiasi skirtingomis 1981 m. dienomis; kadangi tam, kad būtų palikta pakankamai laiko prisiderinti prie naujos priemonės techniniu ir finansiniu požiūriu, pradinių programų, kurios turi būti įgyvendintos 1981 m., įgyvendinimo terminą derėtų pratęsti iki 1981 m. gruodžio 31 d. imtinai;
kadangi tam, kad pagal minėtų ligų epizootinę raidą galėtų keisti pradines programas, siekdamos sėkmingai įgyvendinti pradėtas taikyti priemones, valstybės narės turi parengti naujas programas; kadangi naujųjų programų įgyvendinimo trukmę reikia apskaičiuoti taip, kad bet kuriuo atveju visa programa, t. y. pradinė ir naujoji programa, būtų įgyvendinta per bendrą penkerių metų laikotarpį,
PRIĖMĖ ŠIĄ DIREKTYVĄ :
1 straipsnis
Direktyvos 77/391/EEB 6 straipsnis papildomas šia dalimi:
"3. Tačiau tų valstybių narių, kurių trejų metų programos baigiasi per 1981 m., trejų metų laikotarpis pratęsiamas iki 1981 m. gruodžio 31 d."
2 straipsnis
1. Šia direktyva nustatoma Bendrijos priemonė galvijų bruceliozei, tuberkuliozei ir leukozei baigti likviduoti.
2. Papildomos priemonės taikymo trukmė nustatoma taip, kad Direktyva 77/391/EEB pateiktos priemonės bei papildomos priemonės bendra taikymo trukmė yra penkeri metai.
3. Bendrija padeda įgyvendinti papildomą priemonę savo lėšomis.
3 straipsnis
1. Valstybės narės, siekdamos užtikrinti priemonių, parengtų pagal pradinius planus, tęstinumą, atsižvelgdamos į pasiektus rezultatus ir visus būtinus pakeitimus, pagal Direktyvos 77/391/EEB 2, 3 ir 4 straipsnių reikalavimus ir Direktyva 78/52/EEB nustatytus kriterijus parengia naujus, pagreitinto likvidavimo programas.
2. Belgija, Danija, Vokietija, Prancūzija, Airija ir Jungtinė Karalystė pateikia Komisijai naujuosius planus ne vėliau kaip per du mėnesius nuo šios direktyvos paskelbimo dienos, o Italija ir Graikija - iki 1983 m. sausio 1 d.
4 straipsnis
1. Komisija išnagrinėja pagal šios direktyvos 3 straipsnio 2 dalies reikalavimus jai pateiktas naująsias programas, kad pagal tai, kaip minėtos programos atitinka Direktyvos 77/391/EEB, Direktyvos 78/52/EEB ir šios direktyvos reikalavimus, ir deramai atsižvelgdama į minėtų direktyvų tikslus nustatytų, ar laikomasi Bendrijos finansinei paramai taikomų reikalavimų.
2. Per du mėnesius nuo planų gavimo dienos Komisija Veterinarijos nuolatiniam komitetui (toliau - Komitetas) pateikia sprendimo projektą. Komitetas pateikia savo nuomonę šios direktyvos 8 straipsnyje nustatyta tvarka.
3. Valstybės narės priima įstatymus ir kitus teisės aktus, kurie, įsigalioję iki Komisijos patvirtinančiame Sprendime nustatyto laikotarpio, įtvirtina nuostatas, būtinas šios direktyvos 3 straipsnyje nurodytoms ir pagal 2 dalies reikalavimus patvirtintoms naujoms pagreitinto ligų likvidavimo programoms įgyvendinti.
5 straipsnis
1. Valstybės narės turi teisę gauti šio straipsnio 3 dalyje ir šios direktyvos 2 straipsnyje nurodyto dydžio Bendrijos paramą, padengiančią išlaidas, susijusias su priemonėmis, patvirtintomis pagal šios direktyvos 3 straipsnyje nurodytas priemones.
2. Bendrija moka valstybėms narėms po 72,5 ekiu už kiekvieną paskerstą karvę ir 36,25 ekiu už kiekvieną kitos rūšies galviją, paskerstus pagal Direktyvos 77/391/EEB I skyriuje nurodytas priemones.
3. Iš Bendrijos biudžeto pagal išlaidų žemės ūkio sektoriui skyrių skiriama šio straipsnio 1 dalyje minimų priemonių įgyvendinimo laikotarpiui parama sudaro 35 mln. ekiu.
4. Valstybės narės patvirtintoms priemonėms įgyvendinti turi teisę gauti Bendrijos finansinę paramą, jei tik joms taikomos nuostatos buvo patvirtintos, kaip nustatyta šios direktyvos 4 straipsnyje.
6 straipsnis
1. 1970 m. balandžio 21 d. Tarybos reglamento (EEB) Nr. 729/70 dėl bendrosios žemės ūkio politikos finansavimo [7] 7 straipsnio 1 dalies nuostatos taikomos Komisijos sprendimams dėl Bendrijos lėšų skyrimo aptariamai papildomai priemonei.
2. Prašymai apmokėti siejami su valstybių narių per metus atliktais skerdimais ir pateikiami iki kitų metų liepos 1 d.
3. Išsamios šio straipsnio reikalavimų įgyvendinimo taisyklės patvirtinamos Reglamento (EEB) Nr. 729/70 13 straipsnio nustatyta tvarka.
7 straipsnis
1. Programų įgyvendinimo veterinarinė kontrolė vykdoma laikantis Direktyvos 77/391/EEB 10 straipsnio reikalavimų.
2. Baigus įgyvendinti visas ligų likvidavimo programas, Komisija pateikia Tarybai bendrą ataskaitą dėl gautų rezultatų kartu su pasiūlymu papildomai suderinti, jeigu būtų būtina, nacionalines prevencijos priemones.
8 straipsnis
1. Jeigu daroma nuoroda į šiame straipsnyje nustatytą procedūrą, pirmininkas nedelsdamas savo iniciatyva arba valstybės narės prašymu konsultuojasi su Komitetu.
2. Valstybių narių atstovų Komitete balsai skaičiuojami taip, kaip nustatyta Sutarties 148 straipsnio 2 dalyje. Pirmininkas nebalsuoja.
3. Komisijos atstovas pateikia Komitetui priemonių, kurios turi būti patvirtintos, projektą. Komitetas savo nuomonę dėl projekto pareiškia per tokį laiką, kurį nustato pirmininkas atsižvelgdamas į klausimo skubumą. Nuomonė patvirtinama 45 balsų dauguma.
4. Komisija patvirtina ir nedelsdama pradeda taikyti priemones, jeigu jos atitinka Komiteto nuomonę. Kai numatytos priemonės neatitinka Komiteto nuomonės arba nuomonė nepareiškiama, Komisija nedelsdama pateikia Tarybai pasiūlymą dėl priemonių, kurių turi būti imtasi. Taryba sprendžia kvalifikuota balsų dauguma.
Jeigu Taryba per tris mėnesius nuo tos dienos, kai klausimas buvo jai perduotas, nepriima jokio sprendimo, pasiūlytas priemones priima ir jas nedelsdama pradeda taikyti Komisija, išskyrus tuos atvejus, kai Taryba kvalifikuota balsų dauguma pasisako prieš tas priemones.
9 straipsnis
Ši direktyva skirta valstybėms narėms.
Priimta Liuksemburge, 1982 m. birželio 14 d.